Bácsmegyeinek öszveszedett levelei/Bácsmegyei Marosihoz 4
Alig méne el tegnapi levelem, midőn egy barátom által egy csomó levelem érkezék. Felbontanám, s legelébb azt vevém elő, melyen Endrédimnek kezére ismertem. Halljad, mit ír: — Szentpéteri, az én közbenjárásom által az országbíró előtt, secretáriussá lett a helytartó tanácsnál, megérkezett Budára, s megkérte Nincsit. Megkérte, s Surányi kedvezve felelt, s kívánsz hallani még egy és-t? — s Nincsi — hozzá ment. — Nem illene-e ez románba? — Te nem nevetsz? Én nevetek. — Indúl a posta. Isten hozzád!